<classify> WAZAZI na walezi mkoani Kilimanjaro kwa kushirikiana na walimu wametakiwa kuwakuza watoto katika maadili mema ili kuepusha maovu katika jamii ikiwemo kuchoma shule.Ushauri huo umetolewa na Alhaj Sheikh Yusufu Lasenga, mlezi wa walimu wa BAKWATA Mkoa wa Kilimanjaro wakati akizungumza katika mahafali ya tano ya shule ya kiislamu ya sekondari ya Vuchama iliyopo Ugweno, wilaya ya Mwanga mkoani Kilimanjaro. Amesema kuwa baadhi ya shule nchini zimekuwa zikichomwa moto na wanafunzi ambapo kwa upande mwingine inatokana na visasi na kusababisha kurudi nyuma kwa maendeleo ya kielimu.Naye mkurugenzi wa shule zinazomilikiwa na Njuweni Institute, Alhaj Yusuph Mfinanga hakusita kukemea baadhi ya wazazi na walezi wanaobagua kutoa elimu kwa watoto wa kiume na wa kike.Mfinanga, aliomba ushirikiano na jamii katika jitihada zake za kuunga mkono juhudi za serikali kuinua sekta ya uwekezaji kwenye masuala ya elimu.Kwa upande wake, mwalimu mkuu wa shule ya sekondari Vuchama, Jumanne Mkoga amesema kuwa shule hiyo inafanya vizuri kitaaluma kwa miaka mitatu mfululizo ambapo mwaka 2016 ilikuwa ya tatu kimkoa kati ya shule 33 na kitaifa 58 kati ya shule 1,439.  <topic>: kitaifa 